Жалба, подадена на 9 април 2019 г. — Wepa Hygieneprodukte и др./Комисия
(Дело T-238/19)
Език на производството: немски
Страни
Жалбоподатели: Wepa Hygieneprodukte GmbH (Арнсберг, Германия), Wepa Leuna GmbH (Лойна, Германия), Wepa Papierfabrik Sachsen GmbH (Арнсберг) (представители: H. Janssen и A. Vallone, Rechtsanwälte)
Ответник: Европейска комисия
Искания
Жалбоподателите молят Общия съд:
да отмени Решението на Европейската комисия, нотифицирано под номер С(2018) 3166 (ОВ L 14, 2019 г., стр. 1), от 28 май 2018 година относно схема за помощ SA.34045 (2013/c) (ex 2012/NN), приведена в действие от Германия за потребители на базова електроенергия съгласно член 19 от Stromnetzentgeltverordnungden, и
да осъди ответника да заплати съдебните разноски.
Основания и основни доводи
В жалбата се изтъква едно основание, а именно, че освобождаването от такси за мрежата не представлява помощ по смисъла на член 107, параграф 1 ДФЕС.
В това отношение жалбоподателите твърдят, че при освобождаването от такси за мрежата не са използвани държавни или осигурени от държавата средства. Освен това се изтъква, че ответникът погрешно е приел, че допълнителната такса по член 19 представлява наложена на крайните потребители от държавата „допълнителна такса“, съответно „парафискален налог“ по смисъла на решение от 17 юли 2008 г., Essent Netwerk Noord и др. (C-206/06, EU:C:2008:413).
Освен това се посочва, че на потребителите на базова електроенергия не е предоставено избирателно предимство.
____________